Razor kies sy All Black-adjudanteNieu-Seeland se Scott Robertson. (Foto: Sanka Vidanagama/AFP) Dit is nog ŉ paar maande voordat die Scott Robertson-era amptelik begin, maar Nieu-Seeland Rugby (NZR) het reeds sy adjudante aangewys. Leon McDonald, Jason Holland en Scott Hansen sal saam met Jason Ryan die All Blacks se assistentafrigters wees. McDonald is tans die hoofafrigter van die Blues en hy sal saam met Holland binnekort aan die stuur van die Nieu-Seelanders se gevaarlikste wapen wees: Hul aanvalle. Dan sal Hansen, wat deel van die Crusaders se breiersgroep is, daarop konsentreer om die Kiwi’s se verdediging op te skerp, terwyl Ryan in 2024 weer toesig oor die voorspelers sal hou. Volgens Mark Robinson, NZR se uitvoerende hoof, is die rugbybeheerliggaam opgewonde oor die land se nuwe rugbyhoofstuk. “Al vier afrigters het hulself in die Superrugby-reeks en selfs oorsee bewys en ek glo dat hulle die All Blacks na hoër hoogtes sal lei. Op sy beurt glo Robertson – of “Razor” soos hy bekendstaan – dat hulle ŉ gedugte span kan wees. “Ek ken vir Jason, Leon, Scott en Alfie al baie lank en ek het saam met hulle as ’n afrigter en ’n speler gewerk. Ons moet nog op ons huidige pligte konsentreer – hetsy by die Crusaders of die Blues – maar ons is slaggereed vir 2024.” The coaching line-up for 2024 is complete. — All Blacks (@AllBlacks) April 26, 2023 Robertson sal ná vanjaar se Wêreldbeker-toernooi in Frankryk die Kiwi’s se afrigterleisels vasvat. Die 48-jarige Crusaders-meesterbrein het ŉ kontrak van vier jaar onderteken, wat beteken dat hy aan die stuur van sake sal wees tot ná die volgende internasionale skouspel in 2027. “Dit is ŉ eer om die volgende hoofafrigter van die All Blacks te wees. Nodeloos om te sê, dit is ŉ baie groot verantwoordelikheid, maar ek is opgewonde om tot die sukses van die ikoniese swart trui by te dra. Om jou land te verteenwoordig is enige speler en afrigter se grootste droom en ek kan nie wag om te begin nie,” het hy destyds gesê. Die oudspeler, wat 23 toetse vir die nasionale span gespeel het, het intussen ŉ indrukwekkende afrigtersgetuigskrif opgebou. Hy het ses agtereenvolgende Superrugby-titels saam met die Crusaders gewen, terwyl hy ook sukses saam met die Nieu-Seelandse o. 20-span gesmaak het. Verlede jaar het hy ŉ All Blacks-vyftiental se ondergang teen die Barbarians beplan.